Turkin presidentti Recep Tayyip Erdogan vaatii sotilasliittoa tunnustamaan kurdimilitanttiryhmät terroristeiksi.

Turkin presidentti kiristää nyt Natoa. EPA/AOP

Turkki uhkaa estää sotilasliitto Naton uuden suunnitelman vahvistaa Baltian maiden puolustusta, jos Nato ei tunnusta kurdimilitanttiryhmiä terroristeiksi.

Turkin uhkauksesta ilmoitti tiistaina presidentti Recep Tayyip Erdogan ennen lähtöään Naton Lontoossa alkavaan huippukokoukseen, kertoo uutistoimisto AFP.

Nato-kokouksen ilmapiiriä ovat jo etukäteen kiristäneet Turkin ohjushankinnat Venäjältä ja Turkin lokakuinen hyökkäys Pohjois-Syyriaan.

Viime viikolla kerrottiin, että Ankara aikoo estää Naton uuden Baltiaa koskevan puolustussuunnitelman toteuttamisen ja vaatii suurempaa tukea sotilasliitolta taistelussaan Syyrian kurdien YPG-joukkoja vastaan.

Naton uuden suunnitelman tarkoituksena on vahvistaa Puolan, Viron, Liettuan ja Latvian puolustusta Venäjän mahdollista hyökkäystä vastaan.

Erdogan sanoi tiistaina keskustelleensa Puolan presidentin Andrzej Dudan kanssa ja jatkavansa keskusteluja kurdien YPG-joukoista Puolan ja Baltian maiden kanssa Lontoossa.

– Mutta jos Nato-ystävämme eivät hyväksy terroristiryhmiksi järjestöjä, joita vastaan taistelemme, niin vastustamme kaikkia toimia, Erdogan sanoi.

YPG on liittoutunut Turkissa perustetun Kurdistanin työväenpuolueen PKK:n kanssa. Turkki ja sen länsiliittolaiset pitävät PKK:tä terroristijärjestönä.

PKK on taistellut vuodesta 1984 Turkkia vastaan.

Länsimaat käyttivät kuitenkin YPG-joukkoja etulinjassa taistellessaan terroristijärjestö Isisiä vastaan. Länsimaat vastustivat myös Turkin lokakuista operaatiota YPG-joukkoja vastaan.